SKRIFTLIG FORESPØRGSEL P-2109/01

af Mihail Papayannakis (GUE/NGL) til Kommissionen

(10. juli 2001)

Om: Prisforskelle i EU

I slutningen af maj forelagde Europa-Kommissionen de første resultater af den undersøgelse, den har foretaget vedrørende prisforskellene på det europæiske marked inden for to sektorer, elektroniske artikler og friske fødevarer. Det fremgår af undersøgelsen, at prisen på visse elektroniske artikler nogen gange viser et udsving på 40 % medlemsstaterne imellem, og at prisforskellen på friske fødevarer sågar undertiden tredobles. Det er bemærkelsesværdigt, at Kommissionen påpeger, at de europæiske forbrugere ville kunne spare helt op til 12 %, hvis de købte de enkelte produkter til den billigste salgspris i EU.

Kan Kommissionen, da konstateringer af denne art ikke burde kendetegne et fælles marked, angive årsagerne til disse prisforskelle i EU's medlemsstater, og kan den oplyse, hvilke foranstaltninger den har til hensigt at iværksætte med henblik på at sikre en større overensstemmelse mellem priserne inden for de pågældende sektorer?

Svar afgivet på Kommissionens vegne af Frederik Bolkestein

(4. september 2001)

Priskonvergens bør finde sted i et konkurrencepræget og effektivt økonomisk miljø, hvor konkurrencen presser priserne i bund. Dette er afgørende for, at de fulde fordele ved det indre marked skal komme forbrugerne til gode.

Kommissionen finder, at priserne er den bedste indikator for markedsmekanismens effektivitet, specielt set fra forbrugernes synspunkt, og derfor er man ved at forbedre overvågningen af prisforskellene i det indre marked. 8. udgave af resultattavlen for det indre marked indeholder de første resultater af denne forbedrede overvågning. Yderligere resultater vil inden årets udgang blive offentliggjort i Kommissionens Cardiff-rapport om produkt- og kapitalmarkederne. De hidtidige resultater bekræfter, at der fortsat er store prisforskelle med hensyn til frisk frugt og forbrugerelektronik.

Detaljerede oplysninger om prisforskellene på markedsniveau er uundværlige, hvis man skal finde frem til årsagen til forskellene. Selv i et helt integreret marked kan faktorer som f.eks. forskelle i forbrugersmag og -præferencer, transportomkostninger og omsætningsmulighederne for visse produkter medføre prisforskelle. Disse faktorer er en del af forklaringen på de store prisforskelle, som findes for visse ferskvarer.

I den nuværende fase af overvågningsprocessen kan Kommissionen ikke drage endelige konklusioner, men noget tyder på, at der findes andre årsager af strukturel karakter, som ganske vist er i overensstemmelse med EF-traktaten, men som ikke er kompatible med et velfungerende indre marked. Der er tegn på, at faktorer som f.eks. forskelle i distributionssystemer og lovmæssige forskelle kan være en væsentlig del af forklaringen på de resterende prisforskelle. I sådanne tilfælde vil det være nødvendigt med strukturreformer for at forbedre markedseffektiviteten. De fleste af disse strukturreformer skal gennemføres på nationalt niveau. Anbefalingerne i de overordnede retningslinjer for den økonomiske politik vil være et bidrag hertil.

På EU-niveau vil gennemførelsen og videreudviklingen af den økonomiske reform som blev fastlagt i konklusionerne af Det Europæiske Råd i Lissabon (23. - 24. marts 2001) være det bedste værktøj til at gennemføre de reformer, der er nødvendige for at fjerne lovmæssige og strukturelle barrierer, som ikke alene er en hindring for priskonvergens, men som også - hvilket er værre - er til hinder for, at EU's markeder fungerer effektivt.